Title: พระราชบัญญัติตั้งจังหวัดพะเยา พ.ศ. 2520

พระราชบัญญัติ
ตั้งจังหวัดพะเยา
พ.ศ.
๒๕๒๐

ภูมิพลอดุลยเดช
ป.ร.
ให้ไว้
ณ วันที่ ๒๓ กรกฎาคม พ.ศ. ๒๕๒๐
เป็นปีที่
๓๒ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรตั้งจังหวัดพะเยาขึ้น

จึงทรงพระกรุณาโปรดเกล้าฯ
ให้ตราพระราชบัญญัติขึ้นไว้โดยคำแนะนำและยินยอมของสภาปฎิรูปการปกครองแผ่นดิน
ดังต่อไปนี้

มาตรา ๑  พระราชบัญญัตินี้เรียกว่า พระราชบัญญัติตั้งจังหวัดพะเยา พ.ศ. ๒๕๒๐

มาตรา ๒[๑]  พระราชบัญญัตินี้ให้ใช้บังคับเมื่อพ้นกำหนดหนึ่งเดือนนับแต่วันประกาศในราชกิจจานุเบกษาเป็นต้นไป

มาตรา ๓  ให้แยกอำเภอพะเยา อำเภอจุน อำเภอเชียงคำ
อำเภอเชียงม่วน อำเภอดอกคำใต้ อำเภอปง
และอำเภอแม่ใจออกจากการปกครองของจังหวัดเชียงราย รวมตั้งขึ้นเป็นจังหวัดพะเยา

มาตรา ๔  ให้โอนบรรดากิจการ ทรัพย์สิน หนี้
และสิทธิของจังหวัดเชียงรายในส่วนที่เกี่ยวกับอำเภอตามมาตรา ๓ ไปเป็นของจังหวัดพะเยา

มาตรา ๕  ให้โอนบรรดากิจการ ทรัพย์สิน หนี้ สิทธิ
และงบประมาณรายจ่ายประจำปีงบประมาณขององค์การบริหารส่วนจังหวัดเชียงราย
ในส่วนที่เกี่ยวกับอำเภอตามมาตรา ๓ ไปเป็นขององค์การบริหารส่วนจังหวัดพะเยา

มาตรา ๖  ให้โอนข้าราชการและลูกจ้างของอำเภอตามมาตรา
๓ ที่สังกัดองค์การบริหารส่วนจังหวัดเชียงราย ไปสังกัดองค์การบริหารส่วนจังหวัดพะเยา

มาตรา ๗  ให้บรรดาข้อบัญญัติจังหวัด ระเบียบ
ข้อบังคับและคำสั่ง ซึ่งใช้บังคับอยู่ในอำเภอตามมาตรา ๓ คงมีผลใช้บังคับต่อไปจนกว่าจะมีการแก้ไขเปลี่ยนแปลง

มาตรา ๘  การปฏิบัติงานเกี่ยวกับการภาษีอากร
การทะเบียน และการอื่น ๆ ซึ่งปฏิบัติอยู่ในอำเภอตามมาตรา ๓
ให้ดำเนินไปเช่นเดิมจนกว่าจะมีการสั่งเปลี่ยนแปลง
ส่วนรายได้ที่เก็บได้จากอำเภอตามมาตรา ๓ ตั้งแต่วันที่พระราชบัญญัตินี้ใช้บังคับ
ให้จัดส่งทางจังหวัดพะเยา

มาตรา ๙  ให้สมาชิกสภาจังหวัดเชียงรายในเขตเลือกตั้งของอำเภอตามมาตรา
๓ เป็นสมาชิกสภาจังหวัดพะเยา
และให้อยู่ในตำแหน่งตามระยะเวลาของสมาชิกภาพแห่งสภาจังหวัดเชียงรายจะสิ้นสุดลงตามวาระ

มาตรา ๑๐  ให้เปลี่ยนชื่ออำเภอพะเยาเป็นอำเภอเมืองพะเยา

มาตรา ๑๑  ในระหว่างที่คำสั่งของคณะปฏิรูปการปกครองแผ่นดิน
ฉบับที่ ๒๑ ลงวันที่ ๑๒ ตุลาคม พุทธศักราช ๒๕๑๙ ยังคงใช้บังคับอยู่
ไม่ต้องมีการเลือกตั้งสมาชิกสภาจังหวัดเชียงรายหรือสมาชิกสภาจังหวัดพะเยา
ให้ครบตามจำนวนที่พึงมีกฎหมายว่าด้วยระเบียบบริหารราชการส่วนจังหวัด
ในระหว่างที่ระยะเวลาของสมาชิกภาพยังไม่สิ้นสุดลงตามวาระตามมาตรา ๙
และให้ถือว่าจำนวนสมาชิกสภาจังหวัดเท่าที่มีอยู่เป็นจำนวนสมาชิกทั้งหมดของสภาจังหวัดเชียงราย
หรือสภาจังหวัดพะเยา แล้วแต่กรณี 

มาตรา ๑๒  ให้รัฐมนตรีว่าการกระทรวงมหาดไทยรักษาการตามพระราชบัญญัตินี้

ผู้รับสนองพระบรมราชโองการ
ธานินทร์  กรัยวิเชียร
นายกรัฐมนตรี

หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่ท้องที่จังหวัดเชียงรายมีอาณาเขตกว้างขวางและมีพลเมืองมาก
เพื่อประโยชน์แก่การปกครองและอำนวยความสะดวกให้แก่ประชาชน สมควรแยกอำเภอพะเยา
อำเภอเชียงคำ อำเภอจุน อำเภอแม่ใจ อำเภอดอกคำใต้ อำเภอปง และอำเภอเชียงม่วน ออกจากการปกครองของจังหวัดเชียงราย
รวมตั้งขึ้นเป็นจังหวัดพะเยา 
จึงจำเป็นต้องตราพระราชบัญญัตินี้

ปริยานุช/ผู้จัดทำ
๒๒
มีนาคม ๒๕๕๔

ณัฐวดี/ตรวจ
๒๒
มีนาคม ๒๕๕๔

วิภา/ปรับปรุง
๑๐
มีนาคม ๒๕๖๓

อรญา/ตรวจ
๑๓
มีนาคม ๒๕๖๓

[๑]
ราชกิจจานุเบกษา
เล่ม ๙๔/ตอนที่ ๖๙/ฉบับพิเศษ หน้า ๑/๒๘ กรกฎาคม ๒๕๒๐